**VEDTEKTER FOR MUMMIDALEN BARNEHAGE.**

EIERFORHOLD

Barnehagen er privat drevet av Marit Olsen og Elin S. Johansen. Eierformen for driften av barnehagen er aksjeselskap.

FORMÅL

Barnehageloven §1

Barnehagen skal i samarbeid og forståelse med hjemmet ivareta barnets behov for omsorg og lek, og fremme læring og danning som grunnlag for allsidig utvikling. Barnehagen skal bygge på grunnleggende verdier i kristen og humanistisk arv og tradisjon, slik som respekt for menneskeverdet og naturen, på åndsfrihet, nestekjærlighet, tilgivelse, likeverd og solidaritet, verdier som kommer til uttrykk i ulike religioner og livssyn og som er forankret i menneskerettighetene.

Barna skal utfolde skapertrang, undring og utforskertrang. De skal lære å ta vare på seg selv, hverandre og naturen. Barna skal utvikle grunnleggende kunnskaper og ferdigheter. De skal ha rett til medvirkning tilpasset alder og forutsetninger.

Barnehagen skal møte barna med tillit og respekt, og anerkjenne barndommens egenverdi. Den skal bidra til trivsel og glede i lek og læring, og være et utfordrende og trygt sted for fellesskap og vennskap. Barnehagen skal fremme demokrati likestilling og motarbeide alle former for diskriminering.

Barnehagen er en pedagogisk virksomhet. Rammeplanen for barnehager gir retningslinjer for barnehagens innhold og oppgaver.

OPPTAKSMYNDIGHET

Vi har samordnet opptak med oppvekstsektoren. Kommunen er klageinstans ved klager vedrørende inntaket.

OPPTAKSKRITERIER

[§ 18 Prioritet ved opptak](https://lovdata.no/lov/2005-06-17-64/%C2%A718).

Barn med nedsatt funksjonsevne har rett til prioritet ved opptak i barnehage. Det skal foretas en sakkyndig vurdering for å vurdere om barnet har nedsatt funksjonsevne.

Barn som det er fattet vedtak om etter barnevernsloven §5-1 første ledd, bokstav a-d, §3-1 og 3-4, første ledd bokstav b, har rett til prioritet ved opptak i barnehage.

Vår opptakskrets er:

* Barn av ansatte
* Søsken av barn som allerede har plass i barnehagen
* Barn som bor i nærområdet.

Det vil bli lagt vekt på gruppens sammensetning når det gjelder alder og kjønn pga det pedagogiske aspektet ved dette, også nevnt i «Rammeplanen for barnehager».

OPPTAKSPERIODE

Hovedopptak er i mars/ april med oppstart i august. Søknadsfrist er 1. mars for hovedopptaket. Løpende opptak utenom hovedopptaket ved eventuelle ledige plasser.

OPPSIGELSESFRIST

Gjensidig oppsigelsesfrist for barnehageplass er inneværende måned pluss påfølgende kalendermåned. Oppsigelse av barnehageplass i inneværende barnehageår er før 1. mars.

Juli regnes IKKE som oppsigelsesmåned.

Ved inngåelse av kontrakt på ny barnehageplass er oppsigelsen før 1. mai. (Det må betales for plass som ikke blir sagt opp innen oppsigelsesfristen.)

PERSONALE OG BEMANNING

Barnehagen skal ha en forsvarlig pedagogisk og administrativ ledelse. Barnehagen skal ha en daglig leder som har utdanning som barnehagelærer eller annen høgskoleutdanning som gir barnefaglig og pedagogisk kompetanse.

Det skal være minimum en pedagogisk leder per 14 barn når barna er over 3 år, og en pedagogisk leder per 7 barn når barna er under 3 år og barnas daglige oppholdstid er over 6 timer. Øvrig grunnbemanning skal være minimum en voksen per 6 barn når barna er over 3 år, og en voksen per 3 barn når barna er under 3 år.

BARN OG FORELDRES MEDVIRKNING

For å sikre samarbeidet med barnas hjem skal hver barnehage ha et foreldreråd og et samarbeidsutvalg. Barn i barnehagen har rett til å gi uttrykk for sitt syn på barnehagens daglige virksomhet. Barnets synspunkter skal tillegges vekt i samsvar med dets alder og modenhet.

Foreldreråd

Foreldrerådet består av foreldre til alle barna i barnehagen. Foreldrerådet skal fremme fellesinteressene til foreldre, og bidra til at samarbeidet mellom barnehagen og foreldregruppen skaper et godt barnehagemiljø. Foreldrerådet skal bli forelagt, og ha rett til å uttale seg i saker som er viktige for foreldrenes forhold til barnehagen. Ved avstemming i foreldrerådet gis det en stemme for hvert barn, og vanlig flertallsvedtak gjelder.

Samarbeidsutvalg

Samarbeidsutvalget skal være et rådgivende, kontaktskapende og samordnende organ. Samarbeidsutvalget består av foreldre/foresatte og ansatte i barnehagen, slik at hver gruppe er likt representert. Barnehagens eier kan delta etter eget ønske, men ikke med flere representanter enn hver av de andre gruppene. Samarbeidsutvalget skal ha seg forelagt saker som er av viktighet for barnehagens innhold og virksomhet og for forholdet til foreldrene.

LEKE/ OPPHOLDSAREAL PR BARN.

Barnas leke og oppholdsareal skal tilstrebes å tilfredsstille den til en hver tid gjeldende veiledende norm. Oppholdsareal for barn over 3 år er 4.2 kvm pr barn. For barn under 3 år er arealet 5.4 kvm pr barn.

ÅPNINGSTIDER

Barnehagens åpningstider er mandag- fredag 07.00- 17.00.

Barnehagen holder stengt juli måned (sommerferie)

Barnehagen holder stengt i romjulen.

Vi er åpent alle virkedager i f.b.m påske, men siste dagen før påske stenger vi klokken 12.00.

MÅLTIDER

Barnehagen dekker frokost. Barna som skal spise må være i barnehagen innen 08.00.

Barna må selv ha med seg et nistemåltid + frukt.

Barnehagen dekker et varmmat/ brødmatsmåltid.

Barnehagen dekker grøt til de minste (middagsglass må taes med)

Barnehagen dekker drikke til alle måltid.

BARNAS FRAVÆR

Foreldre må gi beskjed ved barns fravær innen klokken 09.30 pga eventuelle utflukter. Fravær kan meldes direkte i kidplan.

FRAMMØTE

Når barnet er begynt i barnehagen er det viktig at det møter opp regelmessig slik at det bli kjent med de ansatte, og de andre barna i barnehagen. Barnet må gjerne ta fri en dag i mellom, men gi da beskjed til personalet.

Avtaler du inngår med barnet og personalet om henting er viktig å holde. La ikke barnet vente på deg, hent til avtalt tid. Dersom du blir forsinket, ring og gi beskjed.

ANSVAR

Personalet har ansvar for barna i den tiden de er i barnehagen. På tilstelninger og turer arrangert av barnehagen der foreldre/foresatte er til stede, har disse foreldre/ foresatte ansvar for sitt/ sine barn. De ansatte kan på turer og utflukter ikke ta med barn i egen bil uten at det foreligger skriftlig samtykke.

Leker og liknende som barnet har med i barnehagen, har ikke personalet ansvar for. Klær bør være merket med navn.

De voksne som følger barnet til barnehagen må ta kontakt med de ansatte før de forlater barnet. Det samme gjelder når barnet blir hentet.

HELSE OG HYGIENISKE FORHOLD

Før et barn begynner i barnehage skal det legges fram erklæring om barnets helse, jamfør barnehagelovens § 23. Dersom barnet har møtt til de ordinære undersøkelser på helsestasjonen kan slik erklæring gis av barnets foresatte.

FORELDREBETALING

Foreldre skal betale for 11 måneder i året, hvor juli er betalingsfri. Følgende satser gjelder fra 01.08.2024:

100% plass pr. barn 2000 kr pr. måned

* Søskenmoderasjonen er 30% på andre barn, og tredje barnet er gratis.

Vi har kostpenger på 350 kroner pr barn pr måned.

*Man kan søke om redusert foreldrebetaling, reduserte matpenger og gratis kjernetid i barnehagen. Søknadskjemaer og gjeldende satser finnes på kristiansandkommune.no*

FORELDREMØTER/ KONFERANSER

Barnehagen holder foreldremøte hvert år. Det vil også være tilbud om to individuelle foreldresamtaler pr. år. En på høsten og en på våren.

PLANLEGGINGSDAGER

Alle barnehager har 5 plandager i året. Mummidalen barnehage har bare 2 plandager i året, og disse dagene er det ikke barn i barnehagen. De 3 andre plandagene jobber personalet inn på kveldstid, og derfor er barnehagen stengt i romjula.

FORELDRERÅD/ SAMARBEIDSUTVALG

For å sikre samarbeid med barnas hjem, skal barnehagen ha et foreldreråd og et samarbeidsutvalg.

Samarbeidsutvalget består av to foreldrevalgte representanter, to ansatte og to eiere.

TILVENNING

Vi prøver å gjøre overgangen til barnehagen så myk som mulig ved at det brukes tid på å være sammen med barnet de første dagene, og at barnet er i barnehagen litt kortere dager. Da får også personal og foreldre en mulighet til å bli kjent. Foreldre og personal må samarbeide om denne tilvenningsperioden, slik at barnet kjenner seg trygg når foreldrene går fra barnehagen.

OVERGANG TIL SKOLEN/ SFO

Barnehagen har plikt til å samarbeide med skolen om overgangen fra barnehage til skole/SFO jfr lov om barnehage §2a.

SPESIALPEDAGOGISK HJELP

Alle barn under skolepliktig alder har rett til spesialpedagogisk hjelp dersom de har særlig behov for det jfr lov om barnehage §31. Det må foreligge en sakkyndig vurdering av om

OPPLYSNINGSPLIKT OG TAUSHETSPLIKT

Alle ansatte i barnehagen har taushetsplikt i henhold til Forvaltningsloven §13 til 13g.

Barnehagepersonalet har opplysningsplikt til sosialtjenesten og barnevernstjenesten jfr. §45og §46 i «lov om barnehager».

Personalet har avvergelsesplikt jfr. Straffelovens §196

POLITIATTEST

Alle som skal ansettes i barnehagen må fremlegge tilfredsstillende politiattest jfr lov om barnehage §30.

VEDTEKTSENDRINGER

Vedtektsendringer kan kun vurderes av barnehagens eiere. Forslag til vedtektsendringer

 fra foreldre fremsettes av foreldrerepresentanter i samarbeidsutvalgets møter.

INTERNKONTROLL

Barnehagen følger forskrift om miljørettet helsevern for barnehager og skoler, samt forskrift om systematisk helse, miljø og sikkerhetsarbeid i virksomheter (internkontrollforskriften)

Barnehagen fører internkontroll etter §9 i lov om barnehage. Barnehageeier skal ha internkontroll for å sikre at kravene i denne loven med forskrifter følges.